text: Kommuner forbereder sig på oversvømmelse 
  01 januar 2019 kl. 09.23
  Dele af Syd- og Sønderjyllands område risikerer at blive oversvømmet onsdag. 
  Hvis prognoserne holder, hvad de varsler, så vil flere kommuner i Syd- og Sønderjylland blive ramt af stormflod onsdag. Det er kommuner, som blandt andet Sønderborg og Kolding, i gang med at forberede sig på. 
  Allerede i går, nytårsaftens dag, mødtes et udvalg i Kolding for at drøfte den varslede storm, og på årets første dag skal emnet også diskuteres på brandstationen i Sønderborg. 
  For hvis stormen rammer, så risikerer flere boliger at bliver oversvømmet i Kolding. Det gælder blandt andet områder omkring åen og havnen, oplyste Lars Svoger til TV SYD mandag. 
  Hos Sydøstjyllands Politi er de også opmærksomme på den forhøjede vandstand i Kolding. 
  - Vi afventer og ser, hvad kommunen kommer frem til, siger Klaus Hansen, der er vagtchef ved Sydøstjyllands Politi. 
  En 20-årshændelse
  DMI varsler tirsdag formiddag, at vandstanden i Sønderborg kan komme op på cirka halvanden meter onsdag. Hvis det bliver virkeligt, så vil man komme op på det, man kalder en 20-årshændelse. En vandstand, man normalt kun ser hvert 20. år. 
  Dog vil kommunikationskonsulent i Sønderborg Kommune, Rasmus Kjølby, ikke udtale sig om, hvor alvorligt de ser på den varslede vandstand, før efter beredskabsmødet klokken 10 tirsdag. 
  I Kolding tager de derimod allerede varslingen meget alvorligt. Her er de tirsdag i gang med at lægge sandsække ud på Smedegade. 
  - Vi er nødt til at helgardere os. Vi arbejder ud fra, at vandstanden bliver høj, siger Kolding Kommunes kommunikationschef Lars Svoger.
  
  